Var det ulovligt, da den nordjyske politiker Erik Høgh-Sørensen tilbage i juli 2020 delte et Twitter-opslag med billeder og identitet på en gerningsmand til en voldssag? Det er det, som Landsretten var forventet at svare på tirsdag eftermiddag, men sådan gik det ikke. - Vestre Landsret skal bruge mere tid. Derfor har de valgt at udsætte domsafsigelsen til tirsdag 11. oktober klokken 10, siger senior anklager Johnnie Nymand Jensen. Det skete, efter den tiltalte politiker, Erik Høgh, havde afgivet forklaring samt anklager og forsvarer havde procederet sagen. Tiltalte er dømt for i byretten for at have delt et Twitter-opslag med billeder og identitet på en gerningsmand til en voldssag. På videoen kan man blandt andet se, hvordan den forulempede tvinges til at kysse voldsforbryderens sko. Gør det umulige og anker sagen til Landsretten Sagen er allerede blevet afgjort i byretten i Hjørring i september sidste år, hvor man fandt Erik Høgh skyldig i straffelovens paragraf 264 d, der handler om uberettiget videregivelse af oplysninger eller billeder om en andens private forhold. Det fandt Erik Høgh-Sørensen dog forkasteligt og ankede derfor dommen til Vestre Landsret. - Det er ellers en bødesag på et niveau, hvor man ikke normalt kan anke den til landsretten. Man har så vurderet, at der er nogle grunde til, at det alligevel er aktuelt. Hvilke grunde, det er, vides ikke, siger anklager Johnnie Nymand Jensen. Hvad der gør sagen så svær at afgøre i Landsretten, har han også sit bud på: - Det er et spørgsmål om, den forulempede bliver udstillet påny eller, om politikeren bruger sin ytringsfrihed. Anklager Johnnie Nymand Jensen er dog ikke i tvivl og mener derimod, at Erik Høgh bør få endnu en bøde og fjerne det omtalte opslag på Twitter, der stadig er frit tilgængeligt.
Landsretten har brug for mere tid til at træffe den endelige afgørelse af en sag, som ellers ikke skulle kunne ankes til Landsretten.